Mmagauta o ile a thoma go fokola mmeleng. A se sa kgona go ya mošomong ka ge a be a tshwenywa ke lediitšane le lehlatšo. A thoma gape go nkgelwa ke makhura a koloi. Ge koloi e feta kgauswi le yena o be a hlatša la go šiiša. Go ya setofong go apea le gona gwa mo šita ka ge phišo e be e mo dikološa le monkgo wa dijo tše dingwe o mo šišimiša. A hloka yo a ka mmotšago ka go re Tselapedi o be a se sa le bea Ntšwelemotse. E sa le mohlang wola a go nwa mageu a Sefularo, a napa a hunyeletše ka ga gagwe a sa nyake le go mo katoga. Ge a gopola Mmagauta o be a šišimišega. Ge Mmagauta a mo leleditše mogala gore a tle a mmone o a lwala, lentšu la gagwe le be le mo selekiša gomme a tima mogala pele ba fetša go bolela. Mmagauta a ba tlalelong ye kgolo. A totoba ka dinao a ya ngakeng ya kgauswi. Morago ga go mo hlahloba ngaka ya mo utollela gore o imile, o lwatšwa ke mpa.